KOMISIJOS SPRENDIMAS
2004 m. lapkričio 18 d.
iš dalies keičiantis Sprendimą 1999/815/EB dėl priemonių, kuriomis draudžiama teikti į rinką žaislus ir vaikų priežiūros prekes, kurie yra skirti tam, kad jaunesnio kaip trejų metų amžiaus vaikai juos dėtų į burną, pagamintus iš minkštojo PVC, kuriame yra ftalatų
(pranešta dokumentu Nr. K(2004) 4403)
(Tekstas svarbus EEE)
(2004/781/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gruodžio 3 d. Europos Parlamento ir Tarybos direktyvą 2001/95/EB dėl bendros gaminių saugos (1), ypač į jos 13 straipsnio 2 dalį,
kadangi:
(1)
1999 m. gruodžio 7 d. Komisija priėmė Sprendimą 1999/815/EB (2), remdamasi Tarybos direktyvos 92/59/EEB (3), reikalaujančios valstybėse narėse uždrausti teikti į rinką žaislus ir vaikų priežiūros prekes, kurie yra skirti tam, kad jaunesnio kaip trejų metų amžiaus vaikai juos dėtų į burną, pagamintus iš minkštojo PVC, kuriame yra vienos ar daugiau tokių medžiagų: diizononilftalato (DINP), di(2-etilheksil) ftalato (DEHP), dibutilftalato (DBP), diizodecilftalato (DIDP), di-n-oktilftalato (DNOP) ir butilbenzilftalato (BBP), 9 straipsniu.
(2)
Pagal Direktyvos 92/59/EEB 11 straipsnio 2 dalies nuostatą Sprendimo 1999/815/EB galiojimas buvo apribotas iki trijų mėnesių. Sprendimo galiojimo laikas baigėsi 2000 m. kovo 8 d.
(3)
Priimant Sprendimą 1999/815/EB buvo numatyta prireikus pratęsti jo galiojimo laiką. Pagal Sprendimą 1999/815/EB, priimtų priemonių galiojimo laikas keletu sprendimų buvo pratęstas kaskart trijų arba šešerių mėnesių laikotarpiui, o paskutinį kartą - trijų mėnesių laikotarpiui, kuris baigsis 2004 lapkričio 20 d.
(4)
Buvo atitinkamai patobulinti: ftalatų migracijos testų metodų patvirtinimas, pakeičiančių medžiagų saugos įvertinimas ir šių ftalatų išsamus rizikos įvertinimas pagal 1993 m. kovo 23 d. Tarybos reglamentą (EEB) Nr. 793/93 dėl esančių medžiagų rizikos įvertinimo ir kontrolės (4).
(5)
Kol Europos Parlamentas ir Taryba priims nuolatines priemones ir valstybėse narėse įsigalios atitinkamos įgyvendinimo priemonės, reikia ir toliau drausti teikti į rinką aptariamus gaminius, siekiant užtikrinti ir pratęsti Sprendimo 1999/815/EB tikslų įgyvendinimą.
(6)
Kai kurios valstybės narės įgyvendino Sprendimą 1999/815/EB priemonėmis, taikomomis iki 2004 m. lapkričio 20 d. Taigi reikia užtikrinti šių priemonių galiojimo pratęsimą.
(7)
Todėl norint užtikrinti, kad visose valstybėse narėse ir toliau galios šiame sprendime numatytas draudimas, reikia pratęsti Sprendimo 1999/815/EB galiojimą.
(8)
Direktyvos 2001/95/EB, nuo 2004 m. sausio 15 d. panaikinusios ir pakeitusios Direktyvą 92/59/EB, 13 straipsnio 2 dalyje nustatyta, kad Komisijos sprendimai, reikalaujantys, kad valstybės narės imtųsi priemonių, užkertančių kelią kai kurių gaminių keliamai rimtai rizikai, galioja ne ilgiau nei vienerius metus ir gali būti atnaujintos papildomam ne ilgesniam nei vienerių metų laikotarpiui. Todėl reikėtų Sprendimo 1999/815/EB galiojimo laikotarpį pratęsti dešimčia mėnesių, siekiant suteikti pakankamai laiko konstatuojamosios dalies 5 punkte nurodytų nuolatinių priemonių priėmimui ir įgyvendinimui, vis dėlto pasiliekant galimybę atėjus laikui persvarstyti sprendimo galiojimo laiką.
(9)
Šiame sprendime numatytos priemonės atitinka komiteto, įsteigto pagal Direktyvos 2001/95/EB 15 straipsnio nuostatas, nuomonę,
PRIĖMĖ ŠĮ SPRENDIMĄ:
1 straipsnis
Sprendimo 1999/815/EB 5 straipsnyje žodžiai „2004 m. lapkričio 20 d.“ pakeičiami žodžiais „2005 m. rugsėjo 20 d.“.
2 straipsnis
Valstybės narės nedelsdamos imasi šiam sprendimui įvykdyti reikalingų priemonių ir jas paskelbia. Apie tai jos nedelsdamos praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2004 m. lapkričio 18 d.